Katarsis? | SkalkSkryf
« Uit ‘n anner oog.
Riding the Ox Home »
Desember 15, 2008 deur Louwie
Skoonsuster is vandag geopereer en ‘n kankergewas verwyder. Kanker het reeds versprei na omliggende organe. Die prognose is swak. Die dood lê en loer. Nogmaals.
Dankie aan almal wat kommentaar gelewer het op Hitler en die res van die geskrif. Wys net hoe diep die godsdiens wat ons saam met moedersmelk ingekry het in ons psige ingewortel is. Ou Hitler is boos en ek wil dat hy die ergste straf moontlik opgelê word. Hy moet ly soos 7 miljoen Jode gely het. God behoort ook te voel soos ek voel, inteendeel, ek is oortuig daarvan dat hy dink soos ek dink, dat hy dieselfde emosies as ek beleef — haat, liefde, vergelding, nyd, noem maar op. Dit is soos hy is en dit hoort so.
Indien ons egter die model aanvaar soos dit gestel is in die skrywe en dit deurvoer tot sy logiese konklusie, dan kan God nie vir God (Hitler) na die ewige verdoemenis in die hel verban omdat God (Hitler), God (‘n Jood X 7 miljoen keer) vermoor het nie. Dit sou absurd wees.
Wat ons wat hier op die ondermaase met die lewe worstel te doen staan word vir my nêrens meer streffend uitgebeeld as in die 10 “Taming the Bull” prentjies van die Buddhiste nie. (Joh, miskien moet jy vir ons daardie 10 prentjies wat jy het hier op die blog sit?)
In die storie het ek dit dat ons nie almal op die berg kan gaan sit en askeet speel nie. Maar miskien is dit al wat vir ons oorbly mits ons, soos in die 10 prentjies beduie word, uiteindelik na die markplein toe sal terugkeer met liefde en deernis en begrip.
“… for man is rich in proportion to the number of things which he can afford to let alone.” H D Thoreau; Walden
Dankie Piesangverkoper! Kry mens nog onpretensieuse geeste soos hy? In die skadu van so ‘n mens bly jy nederig en dankbaar!
“There is no such thing as ” nonsense” apart from a judgemental intellect which calls it that”
“True artists and true physicists know that nonsense is only that which, viewed from our present point of view, is unintelligeble. Nonsense is nonsense only when we have not yet found that point of view from which it makes sense”. Gary Zukaf; The dancing Wu Li masters.
Johan Swarts, we still love you. Hou maar aan om daardie spiëel te polish. Joh kan jou later die storie van die Buhddiste se spiëel vertel.
Flippiefanus, ek sal nog by jou storie uitkom dankie.
Groete en kom kuier maar weer, soos Joh sê, die gesels is baie belangrik.
Posted in Louwie | 13 Kommentaar
op Desember 18, 2008 at 10:13 vm Die piesangverkoper
Krishnamurti het een keer ‘n mooi ding gesê oor mense wat so op die berg gaan sit. Rofweg aangehaal was dit iets soos, “Dis beter om in die wêreld te lewe met die berg in jou hart, as om op die berg te sit met die wêreld in jou hart.” Menende, as jy nie die stilte in jou kop het nie, dan kan dit maar so stil as moontlik rondom jou wees – dit sal waarskynlik net die geraas in jou kop harder maak. Daar kom die bullprentjies dan om dit vir ons helderste te wys – returning to the market, maar hy is nie meer die market nie.
op Desember 18, 2008 at 10:42 vm flippiefanus
Louwie jou 3de paragraaf laat my dink jy glo in panteisme. Die ironie is dat as jy Hitler en God aan mekaar gelyk stel moet jy alle mense aan God gelyk stel. Nou volg dit:
“God=Hilter ” + “God=Louwie” => “Hitler=Louwie” (!!!)
Dus drae ek en jy die volledige skuld vir wat Hitler gedoen het. Weet nie van jou nie maar ek stem nie daarmee saam nie.
op Desember 18, 2008 at 11:45 vm Die piesangverkoper
Ons almal is deel van dieselfde sisteem wat Hitler voortgebring het. It’s all one thing. Voordat ons nie dit in die oë kyk nie, gaan ons dit nie kan regstel nie.
op Desember 18, 2008 at 12:42 nm Louwie
Om te sit op die berg of om nie te sit op die berg nie ….. dit is die vraag!
Krishnamurti is so reg. Ons ken almal daai lawaai in die kop. Hoe meer jy op jou kussing sit en dit probeer stil maak, hoe meer raas dit.
Die (Zen?) bul prentjies, soos jy sê Piesangverkoper, beduie in die riging van die pad wat ons behoort te loop. Ons kan nie op die berg of in die grot of onder die Boddhi boom bly sit nie. Soos die Buddha moet ons, as ons die lig gesien het, opstaan en terugkeer na die markplein. Nie meer die man met die groot sak op die rug wat oorspronklik die markplein verlaat het nie, maar die nuwe mens sonder die ou bagasie.
Flippifanus hulle noem dit Panenteisme, soos ek elders hier aan RosalindFranklin beduie het. Jy verstaan die storie presies soos ek die nie geskryf het nie. Dit moet lees: God = Hitler = Louwie = God.
Ek stel nie mense gelyk aan God nie, dit is eerder Islam se ‘La ilaha illalha’ (hoop dis reg gespel?) Dit sê glo; daar is geen God nie, daar is net God.
“Wees in My soos ek ook in julle” Waar staan dit in die Bybel Emil?
Ons is almal akteurs op die verhoog van die lewe en dinge is soos dit is en dit is goed so, daar is geen skuldige nie.
Ek weet. Gaan vertel dit vir ‘n verkragtingslagoffer en kyk waar dit jou bring!
Piesangverkoper se benadering is naaste wat ek op hierdie staduim van my lewe aan ‘n verklaring kan kom. Tot ons op die berg of onder die boom of in die kerk die Lig sien en dan verstaan hoe moord en roof en oorlog en verkragting reg kan wees, en dan ons beskeie bydrae maak om die lewe meer draaglik te maak, ook vir ‘n medemens.
op Desember 18, 2008 at 4:48 nm Joh
Piesangverkoper ek het ernstige bedenkinge oor Krishnamurti, en sommige anner in die “non-dual” kamp (bv Tolle), wat sê oppie berg-sit is nonsies. Louwie se aanhaling oor nonsies is heel van pas, dink ek. Sover ek weet het alle groot geeste deur die geskiedenis oppie berg gaan sit, en DAARNA teruggekeer na die mark toe. In ons hedendaagse “lui-lekker humanistiese” gemeenskap is dit ‘n maklike bemarkingsfoefie om aanhangers te vang deur die klem te lê op “werk in die mark” en “help die wêreld”, en “vergeet die berg”. Vir diegene wat hulle volg is dit baie keer ‘n ontvlugting van die werklikheid van pyn en lyding op ‘n persoonlike vlak, ‘n variasie op die “opuim van die gepeupel” syndroom.
Om op die berg te gaan sit is harder werk as om noodleniging in Somalië te doen, of om lewensversekering in Pofadder te verkoop. En daar is geen waarborg dat mens weer van die berg sal kan afklim nie.
Die proses moet gevolg word: geen eikeboom het nog ooit gegroei, wat nie uit ‘n akker ontkiem het nie.
op Desember 18, 2008 at 8:58 nm flippiefanus
Louwie ek moet bieg dat ek weinig van die goed verstaan wat jy vir my probeer verduidelik. Lyk my die manier wat Christene na goed kyk is so drasties verskillend van hoe julle daarna kyk dat dit vir my nie sin maak nie.
Om te se: “daar is geen God nie, daar is net God.” klink vir my eenvoudig soos ‘n teenstrydigheid. Miskien is daar een of ander betekenis agter, maar dan wonder ek of dit hoegenaamd die moeite werd is om die betekenis in daardie geval te probeer bepaal.
1 Joh 3:24 “Wie sy gebooie gehoorsaam, bly in God en God in hom…” Daar is waarskynlik ook ander plekke waar iets soortgelyk geskryf word. Dit word natuurlik figuurlik bedoel en is nie ‘n teenstrydigheid nie. As ons in God bly beteken dit dat ons in Hom glo en Sy wil gehoorsaam. As God in ons is dan beteken dit die Gees is “in” ons, maw, ons het kontak met die Gees en lewe volgens Sy leiding.
Jy beweer “daar is geen skuldige nie” Wel dis tog duidelik nie die waarheid nie. Die wereld sug onder die las van ongeregtighede wat gepleeg word. Almal is op die een of ander manier skuldig aan een of ander ongeregtigheid. Dis deel van die gebrokenheid in die wereld.
Wat presies behels hierdie “Lig” wat mens onder boom of waarookal moet sien? Waarom soek die mens nog, as God mens klaar kom vind en kom verlos het?
op Desember 18, 2008 at 10:00 nm Louwie
“Waarom soek die mens nog, as God mens klaar kom vind en kom verlos het?”
Flippiefanus, ek weet jy bedoel dit alles uit jou hart uit, goeie Christen wat jy is. Maar die aanhaling bo is vir my tipies die leunstoel Christenskap waarteen ek dit vuriglik het. Dit is die benadering by uitstek van ons Protestante tradisie wat uitloop op die gewoonte van kerk toe gaan elke Sondag, sê niksseggende rympies op as gebed, sing lusteloos ‘n lied of twee en gaan dan huis toe en lieg en bedrieg die res van die week by die werk, en gaan weer kerk toe volgende Sondag.
Christus het mos al die werk gedoen, vir my sondes gekruisig. Al wat ek moet doen is om God soort van happy te hou vir nou.
Keer my skoonma my en Ma vanoggend in ‘n hoek vas. Lees vir ons iewers uit Psalms, druk ‘n ander Pienk Christen Complacency boekie onder die neus om ons op ons sondes te wys en doen ‘n roerende, snuiwende gebed tot God oor skoonsus wat met kanker gediagnoseer is.
Nêrens “laat U wil geskied” nie, net maar maak haar gesond en basta.
Ergste is, meeste van dit waarteen die Psalmdigter waarsku is presies wat sy doen. Ander beskinder, ander mede kerkmense veroordeel en sleg maak. Ryk mense hoër as arm mense aanslaan, inderdaad neersien op arm mense en swartmense en almal wat nie leliewit is nie.
Op 85 het sy nog nie ‘n idee van wat Godsdiens veronderstel is om te wees behalwe om Bybelversies klakkeloos aan te haal nie.
En dit is my ondervinding met meeste sogenaamde Christen mense. Ek het niks teen Godsdiens nie, ek dink net dit behels ‘n helse klomp meer as pienk boekies lees en hoppekasmannetjie-poppekasmannetjie in die kerk te speel een uur uit 7 dae van die week.
op Desember 19, 2008 at 5:43 vm flippiefanus
Louwie, aaa dankie, jy praat nou weer ‘n taal wat ek kan verstaan. 🙂 Ek stem eintlik heeltemal saam met jou. Daar is baie Christene wat nie die ware karakter van Christenskap uitleef nie. Maar Louwie kyk rondom jou. Is hierdie gebrokenheid nie maar ‘n eienskap van alle mense of hulle gelowig is of nie? Christenskap probeer van mense beter mense maak, maar mens kan nie Christenskap daarvoor blameer as die mense nie die ware Christenskap reflekteer nie.
Ek dink wanneer mens die liefde van Jesus verstaan en na die mensdom kan kyk soos Hy na hulle gekyk het sal mens verby daardie verwronge verdraaide optrede kan kyk en die ware mens agter dit alles kan sien, jammer kry en vergewe. Hulle doen maar wat hulle voel die regte ding is.
op Desember 19, 2008 at 8:33 vm Die piesangverkoper
Joh, ek is 100% eens met jou. Ek dink nie mens kan die wêreld red voor jy nie eers jouself probeer red het nie, en daarvoor is dit soms nodig om op die berg te sit. Ek dink net wat Krishnamurti sê is dat dit moontlik om jou gat op die berg te gaan neersit, terwyl jou kop op ‘n heel ander plek is. Party mense kan retreat by Emoyeni en die hele naweek lank net sit en hul inkopielys vir Maandag beplan. Dis maar hoe ek Krishnamurti verstaan.
Ek weet van groot mense wat nooit op ‘n berg was nie, maar wat dit reggekry het om daai spasie in hul gees te skep – dis egter nie almal wat dit kan regkry nie; ek weet ek kan nie. Sterflinge soos ek en jy het maar die berg nodig. Maar sorg wanneer jy daar kom dat jy regtig op die berg is.
op Desember 19, 2008 at 8:44 vm Joh
Mooi gestel Flippiefanus, en raak daarby.
Ek dink dis een van die swaarste dele van oppie-berg-sit: om in te sien dat alles wat die mensdom doen net daarop gerig is om hulself gelukkig te maak. En ongelukkig is daardie poging hoofsaaklik gebasseer op onkunde oor hoe dinge werklik is; daarom dan dat soveel stryd en worsteling plaasvind.
Eerder as om ander se dade te veroordeel en meegesleur te word deur hulle tragiese soeke na geluk, wat uiteraard teen ons eie soeke indring (solank ons ook onner die onkunde gebuk gaan), baat dit ons om ‘n deernis gebasseer op begrip te ontwikkel.
Maar dis nie maklik nie.
op Desember 19, 2008 at 8:49 vm Die piesangverkoper
Dit sal great wees as een van julle iets oor die Zen bulls kan skryf, met die prentjies en als.
op Desember 19, 2008 at 10:51 vm Joh
Piesangverkoper, ek het weer jou opmerking oor Krishnamurti gelees, en stem inderwaarheid saam soos jy dit gestel het. My eerste reaksie was beslis biekie te vinnig uit die heup geskiet, met die dat die berg-sit afkraakery my erg dwars in die krop steek.
Ek wou al vroeër ‘n opmerking in die lyn van “retreat hou” gemaak het, nou sien jy my hand! 😀
Hier by Emoyeni sien ons dieselfde ding as wat Louwie sien in die christelike kerke. Buddhiste het dit net soveel makliker: hulle hoef net eenmaal ‘n jaar vir ‘n naweek te gaan retreat, dan is hulle ok – elke Sondag is vry vir golf. 🙂
Ok, sal kyk of ek die bul-storie hier kan plaas.
op Desember 19, 2008 at 9:28 nm Louwie
Flippiefanus, dis goed dat ons weer in vrede kan voort worstel met die lewe. Jy weet, tussen my en jou moet ons nog vir Andrew en Emil en dalk nog Johan Swartz tot bekering bring!
Goed, goed, as die gelag nou bedaar het kan ons asseblief weer fokus op ernstiger dinge. 😀
Mens moet ook maar versigtig wees, netnou vra jy soos die Psalm Digter: “Red my met u swaard uit die mag van die goddeloses, met u eie hand, Here, van hierdie mense.
Laat hulle ontydig omkom, sny hulle lewens af; laat hulle hulle vol eet aan die onheil wat U vir hulle gereed hou; laat daar genoeg wees vir hulle kinders en laat daar nog oorbly vir die kindskinders. (Psalm 17.)
Die enigste verskil tussen jou en my, soos ek dit sien, is dat jy ‘n intellektuele, wetmatige benadering tot godsdiens voorstaan terwyl ek ‘n meer gevoelsmatige benadering het.
Vir jou gaan dit om die Bybel as die ware woord van God wat geinterpreteer en noukeurig nagevolg moet word.
Vir my gaan dit om die belewings aspek van godsdiens. Ek wil nie lees of hoor van ‘n eenwording met God nie, ek wil dit persoonlik beleef, ek wil dit voel en dit is nie iets wat die Christendom sterk aanbeveel nie.
Ek wil ook nie van mense hoor dat hulle sulke wonderlike goeie Christenne is nie, ek wil dit sien in hulle doen en late, in hulle alledaagse omgang met hulle medemens sonder dat hulle dit self van die dakke verkondig.
Dit maak nie saak watter geloofsoortuigings ‘n mens aanhang nie, solank hulle daardie oortuigings konsekwent uitleef sonder om te dweep. En solank hulle nie die wat nie soos hulle dink nie, met bomme hel toe blaas nie.